পদ্মাসেতু নিয়ে দুর্নীতি ছিল টক অব দ্য কান্ট্রি! : পদ্মাসেতু প্রকল্প নিয়ে খোদ যোগাযোগমন্ত্রীর বিরুদ্ধে দুর্নীতির অভিযোগ ছিল ২০১১ সালের টক অব দ্য কান্ট্র্রি। পদ্মাসেতু প্রকল্পের কাজ তদারকির জন্য পরামর্শক ও ঠিকাদার নিয়োগপ্রক্রিয়ায় দুর্নীতির অভিযোগ তোলে সেতু প্রকল্পের প্রধান দাতা সংস্থা বিশ্বব্যাংক। সাবেক যোগাযোগ ও বর্তমানে তথ্য ও যোগাযোগ প্রযুক্তিমন্ত্রী সৈয়দ আবুল হোসেন তার পারিবারিক ব্যবসা প্রতিষ্ঠান সাকো ইন্টারন্যাশনালের মাধ্যমে সেতুর কাজে প্রভাব বিস্তার করেছেন এমন অভিযোগ তুলে বিশ্বব্যাংক পদ্মাসেতু প্রকল্পে তাদের ঋণসহায়তা স্থগিত করে দেয়। বিশ্বব্যাংকের পথ ধরে এশীয় উন্নয়ন ব্যাংক, ইসলামিক ডেভেলপমেন্ট ব্যাংক ও জাইকাও পদ্মাসেতু নির্মাণে তাদের প্রতিশ্রুত ঋণসহায়তা বন্ধ রাখে। মন্ত্রীর বিরুদ্ধে বিশ্বব্যাংকের দুর্নীতির অভিযোগে সরকারের মধ্যে তোলপাড় সৃষ্টি হয়। সেতুর দুর্নীতির দায়ে যোগাযোগমন্ত্রীকে দুর্নীতি দমন কমিশন (দুদক) জিজ্ঞাসাবাদও করে। যোগাযোগমন্ত্রী তো বটেই, সরকারের প্রধানমন্ত্রী শেখ হাসিনাও এই দুর্নীতির অভিযোগ অস্বীকার করেন। দুর্নীতির তথ্যপ্রমাণ দিতে সরকারের পক্ষ থেকে বিশ্বব্যাংককে চিঠিও দেয়া হয়। কিন্তু বিশ্বব্যাংক কানাডিয়ান পুলিশের কাছ থেকে তথ্যপ্রমাণ নিতে সরকারকে পরামর্শ দেয়। দুর্নীতির অভিযোগে বিশ্বব্যাংকের ঋণ স্থগিত হওয়ার প্রেক্ষাপটে সরকারের শীর্ষ অগ্রাধিকার প্রকল্প পদ্মাসেতু নির্মাণ একেবারেই অনিশ্চিত হয়ে পড়েছে। পদ্মাসেতুর দুর্নীতির অভিযোগের সূত্র ধরে ইতোমধ্যে যোগাযোগমন্ত্রীর দফতরও পরিবর্তন হয়েছে।